
Text rozhodnutia
Súd: Krajský súd Bratislava Spisová značka: 5S/121/2014 Identifikačné číslo súdneho spisu: 1014200978 Dátum vydania rozhodnutia: 02. 12. 2014 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2014:1014200978.1 Uznesenie Krajský súd v Bratislave v právnej veci žalobcu: J.. J. M., bytom K. č. XXXX/XXX, N., zastúpený: KOTRUSZ - BENČÍK, s.r.o., Advokátska kancelária, Štefánikova 57, 949 01 Nitra, proti žalovanému: Ministerstvo životného prostredia Slovenskej republiky, nám. Ľ. Štúra 1, 812 35 Bratislava, o preskúmanie zákonnosti rozhodnutia žalovaného č. p.: 3117/2014-6.1 zo dňa 14.04.2014, takto r o z h o d o l : Súd konanie z a s t a v u j e . Žalovanému súd nepriznal náhradu trov konania. o d ô v o d n e n i e : Žalobca sa žalobou doručenou súdu dňa 17.06.2014 domáhal zrušenia rozhodnutia žalovaného č. p.: 3117/2014-6.1 zo dňa 14.04.2014, a vrátenia veci žalovanému na ďalšie konanie. Žalobca podaním doručeným súdu dňa 02.05.2012 zobral svoju žalobu späť a žiadal konanie zastaviť, pretože žalovaný rozhodnutím č. 8433/2014-6.1 zo dňa 18.11.2014 vyhovel protestu prokurátora Generálnej prokuratúry SR č. VI/1Gd 401/14/1000-8zo dňa 16.11.2014 a rozhodnutie Ministerstva životného prostredia SR, sekcie vôd, odboru štátnej vodnej správy a rybárstva č. 3117/2014-6.1 zo dňa 14.04.2014 o zamietnutí odvolania J.. J. M. a potvrdení rozhodnutia Obvodného úradu životného prostredia Nitra č. 1893/2013/1930 z 25.06.2013 o povolení pre obec Diakovce na osobitné užívanie vôd, vypúšťanie využitých geotermálnych vôd z bazénov cez ochladzovací kanál v dĺžke 2,527 km so zaústením do vodného toku Derňa v r. km 11,3 zrušil v celom rozsahu. Podľa § 250h ods. 2 O.s.p., až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa ust. § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpení podľa § 250a alebo ak žaloba bola vzatá späť (§250h ods. 2). Odvolanie proti uzneseniu je prípustné. Vzhľadom na skutočnosť, že žalobca vzal svoj návrh v celom rozsahu späť, súd konanie v zmysle vyššie uvedeného zákonného ustanovenia zastavil. O trovách konania súd rozhodol podľa § 250h ods. 2 O.s.p. tak, že žalovanému náhradu trov konania nepriznal. Právny zástupca žalobcu si podaním doručeným súdu dňa 01.12.2014 uplatnil náhradu trov právneho zastúpenia. Súd dospel k záveru, že v danom prípade nie je prípustné použitie ustanovenia § 146 ods. 2 v spojení s § 246c ods. 1 O.s.p., nakoľko v piatej časti druhej hlavy O.s.p. zákonodarca upravil v ust. § 250h ods. 2 O.s.p. náhradu trov konania. Žalobca súdny poplatok nezaplatil. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

